[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.6.2005

COM(2005) 239 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Εδραίωση και επέκταση της Εξωτερικής Υπηρεσίας

1. ΕΙΣΑΓΩΓΗ

Το δίκτυο των αντιπροσωπειών και οι τελευταίες αλλαγές

Μια πεντηκονταετία μετά την εγκατάσταση της πρώτης αντιπροσωπείας εκτός των Ευρωπαϊκών Κοινοτήτων, η Εξωτερική Υπηρεσία έχει εξελιχθεί σε ένα πολύ ευρύ, ομοιογενές και συνεκτικό δίκτυο. Με την πλήρη εφαρμογή των τελευταίων αποφάσεων σχετικά με την εξέλιξη του δικτύου, υφίστανται σήμερα 127 αντιπροσωπείες και άλλα γραφεία εκπροσώπησης μέσω των οποίων η Επιτροπή εκπροσωπεί τις Κοινότητες και προωθεί τα συμφέροντα της Ευρωπαϊκής Ένωσης σε όλο τον κόσμο. Συνολικά, η Επιτροπή εκπροσωπείται σήμερα σε 155 χώρες και διατηρεί 5 αντιπροσωπείες σε Διεθνείς Οργανισμούς. Πάνω από 1000 μόνιμοι υπάλληλοι και λοιπό προσωπικό που ανέρχεται σε 3800 υπαλλήλους εργάζονται σήμερα εκτός του εδάφους της Κοινότητας.

Το 2001, η Επιτροπή έδωσε νέα ώθηση στο δίκτυο των αντιπροσωπειών, κινώντας μια διαδικασία περιφερειοποίησης και αναθεώρησης του δικτύου στο σύνολό του, κάτι το οποίο οδήγησε στην ίδρυση ορισμένων νέων αντιπροσωπειών, στο κλείσιμο άλλων καθώς και σε άλλες αλλαγές. Το 2003, η Επιτροπή έλαβε την απόφαση για περαιτέρω σημαντικές αλλαγές με στόχο την αύξηση της συνοχής του δικτύου, στις οποίες συμπεριλαμβάνονται και η ίδρυση δύο 2 νέων αντιπροσωπειών (στην Υεμένη και στη Νέα Ζηλανδία) και 16 αναβαθμίσεις και αλλαγές ονομασίας, που οδήγησαν στη σύναψη σειράς ιδρυτικών συμφωνιών καθώς και στην αναδιάταξη υπαλλήλων από άλλες αντιπροσωπείες στην περιοχή. Και οι δυο ανακοινώσεις έχουν πλέον εφαρμοστεί πλήρως.

Παράλληλα, κατεβλήθη μεγάλη προσπάθεια ώστε να εφαρμοστεί η διαδικασία αποκέντρωσης, που αποτελεί σημαντικό μέρος της μεταρρύθμισης της Επιτροπής[1]. Η αποκέντρωση έχει πλέον ολοκληρωθεί στην πλειονότητα των 80 αντιπροσωπειών. Αυτό απαίτησε τη σημαντική κινητοποίηση πρόσθετων ανθρώπινων και οικονομικών πόρων· στα τέλη της εν λόγω περιόδου (2000-2004) συνολικός αριθμός προσωπικού 1561 ατόμων (359 υπάλληλοι και 1202 άτομα εξωτερικό προσωπικό) κινητοποιήθηκαν για να εργασθούν σε αντιπροσωπείες. Η χρηματοδότηση της διοικητικής αποκέντρωσης εξασφαλίστηκε μέσω ενός συνδυασμού πόρων· οι δαπάνες για τους υπαλλήλους, ειδικότερα, χρηματοδοτήθηκαν βάσει της γραμμής του προϋπολογισμού «Εξωτερική Υπηρεσία», πρώην A-6.

Η προσπάθεια αυτή επέβαλε μεγάλες επενδύσεις, τόσο από άποψη ανθρώπινων όσο και από άποψη οικονομικών πόρων. Στο πλαίσιο αυτό, η Επιτροπή προσπάθησε να εφαρμόσει τις τελευταίες αλλαγές στο δίκτυο των αντιπροσωπειών της εντός των δημοσιονομικών ορίων του πρώην τίτλου A-6 για το 2004, μέσω της αναδιάταξης των ανθρώπινων και οικονομικών πόρων (βλ. τον παρακάτω πίνακα).

Πίνακας 1 – οικονομικός αντίκτυπος από την ίδρυση αντιπροσωπειών την τελευταία τριετία (υπολογισμοί)

Αντιπροσωπεία | Ημερομηνία ίδρυσης | Έξοδα εκκίνησης (σε €) | Ετήσια έξοδα (σε €) | Σύνολο |

Παραγουάη | 30/11/2001 | 0 | 102.636 | 102 636 |

Καμπότζη | 14/12/2001 | 0 | 33.816 | 33 816 |

Νεπάλ | 13/03/2002 | 93.700 | 24.708 | 118.408 |

Σιγκαπούρη | 05/04/2002 | 113.500 | 545.220 | 658.720 |

Ταϊβάν | 27/11/2002 | 113.500 | 371.220 | 484.720 |

Κούβα | 29/01/2003 | 83.700 | 72.708 | 156.408 |

Μαλαισία | 13/02/2003 | 182.200 | 419.928 | 602.128 |

Λάος | 20/03/2003 | 93.700 | 21.708 | 115 408 |

Σαουδική Αραβία | 23/09/2003 | 142.200 | 461.928 | 604.128 |

Υεμένη | 18/12/2003 | 93.700 | 24.708 | 118.408 |

Νέα Ζηλανδία | 16/02/2004 | 113.500 | 383.220 | 496.720 |

Σύνολο | 1.029.700 | 2.461.800 | 3.491.500 |

Η ανάγκη απορρόφησης του οικονομικού αντίκτυπου λόγω της ίδρυσης αυτών των αντιπροσωπειών εντός των ορίων των διαθέσιμων πόρων εξάντλησε ακόμη περισσότερο τους ήδη περιορισμένους πόρους της Εξωτερικής Υπηρεσίας.

2. ΑΝΑΠΤΥΞΗ ΤΟΥ ΔΙΚΤΥΟΥ

2.1. Πολιτικές προτεραιότητες όσον αφορά την ίδρυση νέων αντιπροσωπειών

Μετά την έγκριση αυτών των αλλαγών προέκυψαν νέες πολιτικές προτεραιότητες για την εγκαινίαση νέων αντιπροσωπειών. Προγραμματίζεται τώρα η δημιουργία αντιπροσωπειών στην Ελβετία (Βέρνη)[2] και στη Μολδαβία (Κισινάου)[3]. Επίσης, προτείνεται η ίδρυση περιφερειακής αντιπροσωπείας σε μεταγενέστερο στάδιο στο Ουζμπεκιστάν (Τασκένδη),[4] επικεφαλής της οποίας θα είναι προσωρινός επιτετραμμένος του οποίου θα προΐσταται μη κάτοικος επικεφαλής της αντιπροσωπείας από γειτονική χώρα. Επίσης, δεδομένης της εξέλιξης των σχέσεων ΕΕ-Σρι Λάνκα και των πιο μακροπρόθεσμων μέτρων της ΕΕ για την αντιμετώπιση των επιπτώσεων του τσουνάμι που έπληξε τη Νοτιοανατολική Ασία προτείνεται, κατά προτεραιότητα, η αναβάθμιση της περιφερειακής Αντιπροσωπείας στη Σρι Λάνκα σε κανονική Αντιπροσωπεία. Τέλος, προβλέπεται επίσης το μελλοντικό άνοιγμα αντιπροσωπειών στο Ανατολικό Τιμόρ και στο Ιράκ , μόλις το επιτρέψουν οι πολιτικές και πρακτικές συνθήκες.

Τα περισσότερα από αυτά τα ανοίγματα είχαν ήδη αναφερθεί σε προηγούμενες προτάσεις, όπου διευκρινιζόταν ότι θα επιβεβαιώνονταν εφόσον το επέβαλαν οι κατάλληλες συνθήκες. Με βάση την ανάλυση της τρέχουσας πολιτικής κατάστασης και τη γνωμοδότηση των σχετικών υπηρεσιών, προκύπτει ότι έφτασε πλέον η κατάλληλη στιγμή· πολύ σημαντικοί παράγοντες καθιστούν την ίδρυση αυτών των αντιπροσωπειών επίκαιρη και αναγκαία:

- Παρά τη σημασία των σχέσεων ΕΕ- Ελβετίας , η Επιτροπή δεν διαθέτει ακόμη αντιπροσωπεία στη Βέρνη. Η ανάγκη δημιουργίας αυτής της αντιπροσωπείας αναγνωρίζεται τόσο από τις ελβετικές αρχές όσο και από την Επιτροπή. Πολλοί παράγοντες συνηγορούν υπέρ της ίδρυσης αντιπροσωπείας στη Βέρνη: η μοναδική γεωγραφική θέση της Ελβετικής Συνομοσπονδίας, οι στενές σχέσεις μας (καμιά άλλη χώρα δεν έχει συνάψει με την ΕΕ τόσες συμφωνίες όσες η Ελβετία) και η σημασία των ροών συναλλαγών (η Ελβετία είναι ο 4ος μεγαλύτερος εμπορικός εταίρος της ΕΕ σε απόλυτες τιμές) είναι λίγοι μόνον από τους παράγοντες αυτούς. Το εν λόγω θέμα γίνεται όλο και πιο επείγον όσο εξελίσσεται, γενικά, η διμερής σχέση.

- Όσον αφορά τη Μολδαβία , οι αυξανόμενες οικονομικές και πολιτικές διμερείς σχέσεις συνηγορούν υπέρ της μόνιμης παρουσίας στη χώρα. Πράγματι, η Επιτροπή υποστήριξε ήδη στο παρελθόν την ιδέα της παρουσίας της στη χώρα αυτή μόλις θα το επέτρεπε η πολιτική κατάσταση. Η Μολδαβία είναι η μόνη χώρα που καλύπτεται από σχέδιο δράσης της Ευρωπαϊκής Πολιτικής Γειτονίας όπου η Επιτροπή δεν διαθέτει ακόμη αντιπροσωπεία. Με βάση το σχέδιο δράσης θα απαιτηθεί η ίδρυση αντιπροσωπείας έως το 2005 ώστε να εφαρμοστούν οι πολιτικές που υποστηρίζει. Η Μολδαβία επιθυμεί επίσης μεγαλύτερη εμπλοκή της ΕΕ στη διευθέτηση του ζητήματος της Υπερδνειστερίας. Η Επιτροπή θα είναι σε καλύτερη θέση να υποστηρίξει την εν λόγω διαδικασία εάν διαθέτει αντιπροσωπεία.

- Επίσης, δεδομένης της κατάστασης στις χώρες των δυτικών Βαλκανίων, προβλέπεται η ίδρυση γραφείου σύνδεσης στο Μαυροβούνιο.

- Λόγω των εξελίξεων στις διμερείς σχέσεις και ως μέρος των μακροπρόθεσμων μέτρων της ΕΕ για την αντιμετώπιση των επιπτώσεων του φυσικού κατακλυσμού που έπληξε τη Νοτιοανατολική Ασία, η περιφερειακή αντιπροσωπεία στη Σρι Λάνκα πρέπει να αναβαθμιστεί σε κανονική αντιπροσωπεία, για τη στήριξη της μακροπρόθεσμης προσπάθειας της Ευρωπαϊκής Ένωσης να συμβάλει στην αποκατάσταση των ζημιών που υπέστη η χώρα.

- Προβλέπεται επίσης η ίδρυση αντιπροσωπειών στο Ουζμπεκιστάν και στο Ανατολικό Τιμόρ , υπό την προϋπόθεση ότι θα εκπληρωθούν οι απαραίτητες πολιτικές και πρακτικές προϋποθέσεις και εφόσον διατίθενται οι κατάλληλοι πόροι, κάτι που δεν ισχύει σήμερα. Η ίδρυση αυτών των αντιπροσωπειών πρέπει να εξεταστεί, αντίστοιχα, στο πλαίσιο της αυξημένης σημασίας των στρατηγικών μας συμφερόντων στην Κεντρική Ασία και στο πλαίσιο της προσχώρησης του Ανατολικού Τιμόρ στη συμφωνία Κοτονού μεταξύ ΕΕ-ΑΚΕ.

- Επίσης, εφόσον εκπληρωθούν οι κατάλληλες πολιτικές και πρακτικές προϋποθέσεις, αναμένεται να ιδρυθεί και μια αντιπροσωπεία στο Ιράκ, με στόχο να συμβάλει στις προσπάθειες της ΕΕ για μεγαλύτερη σταθερότητα στη χώρα αυτή. Προς το παρόν δεν διατίθενται οι απαραίτητοι πόροι.

- Τέλος, η δημιουργία γραφείου σύνδεσης στο Κοσσυφοπέδιο έχει επίσης τεθεί ως προτεραιότητα για την αντιμετώπιση των τρεχουσών πολιτικών συγκυριών στον εν λόγω τομέα. Η ίδρυση ενός γραφείου σύνδεσης για το Μαυροβούνιο δικαιολογείται από πολιτικής πλευράς λόγω της επείγουσας ανάγκης να ενισχυθεί η παρουσία της ΕΕ στην περιοχή και από πλευράς παροχής βοήθειας λόγω της ανάγκης να αντικατασταθεί η ΕΥΑ. Η ίδρυση του γραφείου σύνδεσης στο Μαυροβούνιο προβλέπεται το συντομότερο δυνατόν, εφόσον διατίθενται οι ανάλογοι πόροι. Επίσης ετοιμάζονται συστήματα ad hoc για την εκπροσώπηση στη Διεθνή Οργάνωση Πολιτικής Αεροπορίας (Μόντρεαλ) και στο Συμβούλιο της Ευρώπης (Στρασβούργο).

2.2. Προβλεπόμενο χρονοδιάγραμμα

Λόγω των πολιτικών προτεραιοτήτων, η ΓΔ Relex στοχεύει στην αναβάθμιση της αντιπροσωπείας της Σρι Λάνκα έως το Μάιο 2005 και στην ίδρυση της αντιπροσωπείας στη Μολδαβία το πρώτο εξάμηνο του 2005, που θα συνοδευτούν από την ίδρυση αντιπροσωπείας στην Ελβετία αργότερα το ίδιο έτος.

2.3. Ανθρώπινοι και δημοσιονομικοί πόροι

Μόλις εντοπίστηκαν οι προαναφερόμενες πολιτικές προτεραιότητες, η Επιτροπή προέβη στον καθορισμό των πόρων που θα απαιτούνταν για την ίδρυση αντιπροσωπειών στις εν λόγω χώρες. Εντούτοις, λόγω αλληλοσυγκρουόμενων προτεραιοτήτων, οι πιστώσεις που προβλέπονταν για την ίδρυση των εν λόγω αντιπροσωπειών δεν ήταν δυνατόν να περιληφθούν στην πρόταση για τον προϋπολογισμό του 2005. Συνεπώς ήταν αναγκαίο να εξεταστούν εναλλακτικοί τρόποι χρηματοδότησης της ίδρυσης αυτών των αντιπροσωπειών με εξοικονόμηση πόρων από διαφορετικούς τομείς.

Εφιστάται η προσοχή στο ότι, καθώς το δίκτυο υφίσταται ήδη έντονες πιέσεις και η ίδρυση αντιπροσωπειών στο παρελθόν είχε ήδη υλοποιηθεί με ανακατανομή των προτεραιοτήτων εντός των προβλεπόμενων πιστώσεων, έχουν εντοπιστεί πολύ λίγες μόνον ευκαιρίες εξοικονόμησης οικονομικών πόρων έως σήμερα, γεγονός που καθιστά αναγκαίο να τεθεί σε προτεραιότητα το χρονοδιάγραμμα της ίδρυσης αυτών των αντιπροσωπειών.

Με την επιφύλαξη αυτών των δημοσιονομικών προβλημάτων, οι προαναφερόμενες πολιτικές προτεραιότητες καθιστούν την ίδρυση των εν λόγω αντιπροσωπειών απαραίτητη και επίκαιρη· συνεπώς, θα πρέπει να τεθεί σε εφαρμογή η ίδρυσή τους με όποιους πόρους διατίθενται σήμερα. Αυτό πρέπει να επιτευχθεί κυρίως μέσω της αναδιάταξης υφιστάμενων ανθρώπινων πόρων – ιδίως από άλλες αντιπροσωπείες στην περιοχή – και μέσω της ανακατανομής των δημοσιονομικών πόρων από το σύνολο του δικτύου με στόχο την κάλυψη των τρεχουσών δαπανών, της υποδομής, του προσωπικού και άλλων εξόδων. Αυτό συνεπάγεται μια διαδικασία περαιτέρω εξορθολογισμού των διαθέσιμων πόρων.

Με βάση τα προαναφερόμενα σημεία, ο παρακάτω πίνακας παρέχει έναν οδηγό ως προς το βασικό υπολογισμό του κόστους και το προκαταρκτικό χρονοδιάγραμμα για την ίδρυση:

Πίνακας 2 – Προβλεπόμενος αντίκτυπος και χρονοδιάγραμμα

Ίδρυση Αντιπροσωπείας/ Άλλος τύπος παρέμβασης | Προσωπικό | Δαπάνες | Ενδεικτική ημερομηνία ανοίγματος |

Υπάλληλοι (1) | Λοιπό προσωπικό (1) | Συνολικές εκτιμώμενες δαπάνες εκκίνησης (2) | Συνολικές εκτιμώμενες ετήσιες δαπάνες (1) | Συνολικές δαπάνες |

Σρι Λάνκα(4) (αναβάθμιση) | 3A 2B 1C | 1 AL III (διοίκηση) | 678.000 | 718.536 | 1.396.536 | Mάιος/Ιούνιος 2005 |

Μολδαβία(4) | 2A 1B 1C | 1 AL II 1 AL III 1 AL IV(3) | 583.500 | 308.376 | 891.876 | Ιούλιος 2005 |

Ελβετία | 1A 1B 1C | 1 AL II 1 AL III 1 AL IV | 528.000 | 875.988 | 1.403.988 | Οκτώβριος 2005 |

Σύνολο | 6A 4B 3C | 2 AL II 3 AL II 2 AL IV | 1.789.500 | 1.902.900 | 3.692.400 |

(1)εφόσον θα γίνει αναδιάταξη του προσωπικού, εδώ περιλαμβάνονται μόνον πρόσθετες δαπάνες που συνδέονται με την ίδρυση/αναβάθμιση αντιπροσωπείας. (2) όλες οι δαπάνες θα καλυφθούν από υφιστάμενους πόρους εντός του προϋπολογισμού του 2005 μέσω της αναθεώρησης των προτεραιοτήτων. (3) στην περίπτωση συμβασιούχων υπαλλήλων, προβλέπονται 1 γραμματέας και 1 υπεύθυνος πληροφορικής για τη Μολδαβία. (4) το απαραίτητο προσωπικό για τα τμήματα συνεργασίας/βοήθειας και οικονομικών υποθέσεων-συμβάσεων θα καθοριστεί σε μεταγενέστερο στάδιο με τη ΓΔ Aidco.

3. Συμπεράσματα

Η προαναφερόμενη ίδρυση νέων αντιπροσωπειών θα εφαρμοστεί κατά προτεραιότητα. Οι απαραίτητοι οικονομικοί και ανθρώπινοι πόροι θα καλυφθούν μέσω της αναδιάρθρωσης του υφιστάμενου δικτύου, της αναδιάταξης θέσεων και της μείωσης του κόστους σε άλλους τομείς. Οι μειώσεις αυτές δεν πρέπει να θέτουν σε κίνδυνο την ποιότητα του δικτύου, είτε στις νέες αντιπροσωπείες είτε στις αντιπροσωπείες που υπόκεινται σε μειώσεις των πόρων τους ώστε να επιτραπεί η ίδρυση νέων αντιπροσωπειών. Εξ’ ου και το σταδιακό χρονοδιάγραμμα που προτείνεται παραπάνω.

Η προσπάθεια αυτή πρέπει επίσης να εξεταστεί στο πλαίσιο της προπαρασκευαστικής εργασίας για την εφαρμογή της συνταγματικής συνθήκης, εφόσον κυρωθεί από τα κράτη μέλη. Η συνθήκη, που υπεγράφη από τους επικεφαλής κρατών και/ή κυβερνήσεων στη Ρώμη στις 29 Οκτωβρίου 2004, περιλαμβάνει σειρά διατάξεων που θα επηρεάσουν βαθιά τη δομή και την οργάνωση των εξωτερικών σχέσεων της Ευρωπαϊκής Ένωσης και συνεπώς της Εξωτερικής Υπηρεσίας. Η συνθήκη προβλέπει, μεταξύ άλλων, την εκπροσώπηση της Ένωσης από τις αντιπροσωπείες της Ευρωπαϊκής Ένωσης σε τρίτες χώρες και σε διεθνείς οργανισμούς.

Σύμφωνα με αυτό, εφιστάται η προσοχή στο ότι, μολονότι ιεραρχικά αποτελούν μέρος της δομής της Επιτροπής, στην πράξη οι αντιπροσωπείες εξυπηρετούν τα συμφέροντα της Ευρωπαϊκής Ένωσης ως συνόλου, όπως περιγράφεται από την Επιτροπή στην ανακοίνωσή της της 3ης Ιουλίου 2001[5]. Επιτελούν το έργο αυτό δημοσιεύοντας, εξηγώντας και εφαρμόζοντας την πολιτική της ΕΕ, αναλύοντας τις πολιτικές των χωρών στις οποίες είναι διαπιστευμένες και διεξάγουν διαπραγματεύσεις σύμφωνα με την εντολή που έχουν λάβει.

Τα μέτρα που περιγράφονται στην παρούσα ανακοίνωση θα συμβάλουν στην εδραίωση και επέκταση ενός πιο συνεκτικού δικτύου, ικανού να αναλάβει πρόσθετες υποχρεώσεις και καθήκοντα βάσει της νέας συνταγματικής συνθήκης.

ΑΠΛΟΠΟΙΗΜΕΝΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας (-είς) δραστηριότητας: ΕΞΩΤΕΡΙΚΕΣ ΣΧΕΣΕΙΣ Δραστηριότητα(-ες): Εξωτερική υπηρεσία |

Ονομασία της δρασης: Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο -Εδραίωση και επέκταση της Εξωτερικής Υπηρεσίας |

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ(-ΕΣ)

XX.010102: Δαπάνες σχετικές με το εν ενεργεία προσωπικό των αντιπροσωπειών της Επιτροπής.

XX.010202: Εξωτερικό προσωπικό των αντιπροσωπειών της Επιτροπής

XX.010212: Άλλες δαπάνες διαχείρισης των αντιπροσωπειών της Επιτροπής

XX.010302: Κτίρια και συναφείς δαπάνες των αντιπροσωπειών της Επιτροπής.

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1 Συνολικός προϋπολογισμός για τη δράση (Μέρος B): 2.582 εκατ. ευρώ σε πιστώσεις ανάληψης υποχρεώσεων (ΠΑΥ) το 2005 και 1.903 εκατ. ευρώ ετησίως στη συνέχεια.

2.2 Περίοδος εφαρμογής

Η επέκταση που προβλέπεται στην παρούσα ανακοίνωση θα αρχίσει και θα ολοκληρωθεί κατά τη διάρκεια του οικονομικού έτους 2005. Εφόσον πρόκειται για «αναβάθμιση» αντιπροσωπείας και για το άνοιγμα δύο νέων αντιπροσωπειών δεν προβλέπεται προθεσμία για τη δράση.

2.3 Συνολική πολυετής εκτίμηση των δαπανών

α) Χρονοδιάγραμμα πιστώσεων ανάληψης υποχρεώσεων/πιστώσεων πληρωμών (δημοσιονομική παρέμβαση) (πρβλ. σημείο 6.1.1)

Εκατ. € ( με ακρίβεια τρίτου δεκαδικού ψηφίου )

Έτος ν | ν + 1 | ν + 2 | ν + 3 | ν + 4 | ν + 5 και επόμενα έτη | Σύνολο |

Πιστώσεις ανάληψης υποχρεώσεων | 2.582 | 1.903 | 1.903 | 1.903 | 1.903 | 1.903 | 12.097 |

Πιστώσεις πληρωμών | 2.582 | 1.903 | 1.903 | 1.903 | 1.903 | 1.903 | 12.097 |

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2)

ΠΑΥ |

ΠΠ |

Υποσύνολο α+β |

ΠΑΥ | 2.582 | 1.903 | 1.903 | 1.903 | 1.903 | 1.903 | 12.097 |

ΠΠ | 2.582 | 1.903 | 1.903 | 1.903 | 1.903 | 1.903 | 12.097 |

ΠΑΥ | 2.582 | 1.903 | 1.903 | 1.903 | 1.903 | 1.903 | 12.097 |

ΠΠ | 2.582 | 1.903 | 1.903 | 1.903 | 1.903 | 1.903 | 12.097 |

2.4 Συμβατότητα με το δημοσιονομικό προγραμματισμό και τις δημοσιονομικές προοπτικές

Η πρόταση είναι συμβατή με τον υπάρχοντα δημοσιονομικό προγραμματισμό.

Η πρόταση αυτή απαιτεί επαναπρογραμματισμό του αντίστοιχου τομέα των Δημοσιονομικών Προοπτικών.

Μπορεί να απαιτηθεί προσφυγή στις διατάξεις της Διοργανικής Συμφωνίας.

Τύπος δαπανών: πρόκειται για τον καθορισμό της οικονομικής ταξινόμησης των δαπανών με διάκριση των δαπανών σε τρέχουσες δαπάνες και σε δαπάνες κεφαλαίου. Χάρη στην ταξινόμηση αυτή γίνεται καλύτερη διάκριση μεταξύ της δημοσιονομικής λογιστικής και της γενικής λογιστικής.

Τρέχουσες δαπάνες: συνδέονται με τις επιβαρύνσεις του οικονομικού έτους.

Δαπάνες κεφαλαίου: συνδέονται με τις θέσεις του ισολογισμού. Τι είδους δραστηριότητες πρόκειται να χρηματοδοτήσουν οι δαπάνες αυτές;

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

Είδος δαπάνης | Νέα | Συνεισφορά ΕΖΕΣ | Συνεισφορές από υποψήφιες χώρες | Τομέας Δημοσιονομικών Προοπτικών |

ΥΔ | ΜΔΠ | ΝΑΙ | ΟΧΙ | ΟΧΙ | Αριθ. 5 |

4. ΝΟΜΙΚΗ ΒΑΣΗ

Κανονισμός Υπηρεσιακής Κατάστασης των Υπαλλήλων των Ευρωπαϊκών Κοινοτήτων, και ιδίως τα άρθρα 27 έως 31, 33 και 65 (α) και τα παραρτήματα III, VII και X.

Καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Ανάγκη κοινοτικής παρέμβασης [6]

5.1.1 Επιδιωκόμενοι στόχοι

Θεωρείται αναγκαία η ίδρυση αντιπροσωπειών της Επιτροπής στην Ελβετία και στη Μολδαβία για την καλύτερη διαχείριση των οικονομικών και πολιτικών σχέσεων της Επιτροπής με τις χώρες αυτές. Όσον αφορά τη Σρι Λάνκα, είναι απαραίτητο να προσαρμοστεί η δομή της αντιπροσωπείας με στόχο τη διαχείριση των σχέσεων με την εν λόγω χώρα έτσι όπως αυτές έχουν εξελιχθεί, καθώς και τη διαχείριση των μέτρων που έλαβε η Επιτροπή για την αντιμετώπιση των επιπτώσεων της φυσικής καταστροφής που έπληξε την περιοχή.

5.1.2 Διατάξεις σχετικές με την εκ των προτέρων αξιολόγηση

Η ίδρυση νέων αντιπροσωπειών αποφασίζεται με βάση τις ανάγκες όσον αφορά την εξέλιξη των οικονομικών και πολιτικών σχέσεων της Κοινότητας με τις οικείες χώρες και σε στενή συνεργασία με όλες τις ενδιαφερόμενες υπηρεσίες και τις λοιπές Γενικές Διευθύνσεις.

5.1.3 Διατάξεις σχετικές με την εκ των υστέρων αξιολόγηση

Οι συγκεκριμένες αντιπροσωπείες θα αποτελούν τμήμα του «δικτύου» αντιπροσωπειών της Επιτροπής και, ως εκ τούτου, θα υπόκεινται σε ελέγχους στο πλαίσιο των επισκέψεων της Επιθεώρησης των Αντιπροσωπειών και της Μονάδας Εσωτερικού Ελέγχου της Εξωτερικής Υπηρεσίας

5.2 Προβλεπόμενες δράσεις και λεπτομερείς όροι της δημοσιονομικής παρέμβασης

Διοικητικές δαπάνες που σχετίζονται με την ίδρυση δύο νέων αντιπροσωπειών και την αναβάθμιση μιας περιφερειακής αντιπροσωπείας σε κανονική αντιπροσωπεία. Οι πρόσθετες δαπάνες για το οικονομικό έτος 2005 θα χρηματοδοτηθούν από τις υφιστάμενες πιστώσεις με την εξοικονόμηση πόρων από άλλες δαπάνες. Οι δράσεις αυτές θα οδηγήσουν στη βελτίωση των πολιτικών και οικονομικών σχέσεων με τις συγκεκριμένες χώρες και θα επιτρέψουν στην Επιτροπή να διαχειρίζεται καλύτερα τις δραστηριότητές της στις χώρες αυτές.

5.3 Διαδικασίες εφαρμογής

Όπως για όλες τις διοικητικές δαπάνες των αντιπροσωπειών, η διαχείριση θα αναληφθεί από την Επιτροπή μέσω της κεντρικής άμεσης μεθόδου, με προσωπικό που διέπεται από τον ΚΥΚ και εξωτερικό (τοπικό) προσωπικό.

[1] Οι στόχοι της αποκέντρωσης ήταν η ουσιαστική μείωση του απαιτούμενου χρόνου για την εκτέλεση των έργων· η εισαγωγή σημαντικών βελτιώσεων στην ποιότητα και στη δυνατότητα προσαρμογής της διαχείρισης των έργων στις ανάγκες· η εξασφάλιση ισχυρών διαδικασιών οικονομικής, τεχνικής και συμβατικής διαχείρισης σύμφωνα με τους καλύτερους διεθνείς κανόνες δεοντολογίας και υπευθυνότητας· η βελτίωση του αντίκτυπου και της προβολής της συνεργασίας και της βοήθειας της ΕΚ για την ανάπτυξη.

[2] Προβλέπεται ήδη στο έγγραφο SEC(1998) 1261 της 22ας Ιουλίου 1998

[3] Προτείνεται στο COM(2001) 381 της 3ης Ιουλίου 2001, με την προϋπόθεση ότι υφίστανται οι κατάλληλες συνθήκες.

[4] Προβλέπεται στο έγγραφο SEC(1998) 1261 της 22ας Ιουλίου 1998

[5] COM(2001)381 της 3ης Ιουλίου 2001.

[6] Για περισσότερες πληροφορίες, βλέπε το χωριστό έγγραφο γενικών κατευθύνσεων.